নির্বাচনের সময় এলেই জনমনে নানামুখী শঙ্কা দেখা দেয়। নির্বাচনকেন্দ্রিক অশান্তিরও সৃষ্টি হয়। উৎসবমুখর পরিবেশের কথা বলা হলেও কখনো কখনো নির্বাচনপূর্ব ও পরবর্তী সহিংসতা আতঙ্ক জাগায়। বিগত নির্বাচনের আগেও দেখা গেছে, নির্বাচনপূর্ব ও পরবর্তী সহিংসতায় বহু হতাহতের ঘটনা ঘটেছে। রাজনৈতিক সহিংসতায় পুড়েছে শিক্ষাপ্রতিষ্ঠান। রাজনৈতিক প্রতিহিংসার বলি হতে হয় দেশের সাধারণ মানুষকে, বিশেষ করে সংখ্যালঘু সম্প্রদায়ের মানুষের ওপর হামলা হয়। এমনিতেই দেশের সংখ্যালঘু সম্প্রদায়ের মানুষ নিরাপত্তাহীনতায় ভোগে। নির্বাচন এলে সেই নিরাপত্তাহীনতা আরো বেড়ে যায়। অথচ বাংলাদেশকে সাম্প্রদায়িক সম্প্রীতির দেশ হিসেবেই বিবেচনা করা হয়। আমাদের মুক্তিযুদ্ধের যে আদর্শের কথা আমরা বরাবর বলে এসেছি, তারও মূলমন্ত্র অসাম্প্রদায়িকতা।